“ก้องเกียรติ”มองเหตุบึ้มราชประสงค์กระทบแค่ช่วงสั้น-รอเก็บหุ้นหากร่วง
"ก้องเกียรติ"มองเหตุบึ้มราชประสงค์กระทบแค่ช่วงสั้น-รอเก็บหุ้นหากร่วง
18 ส.ค. 2558

นายก้องเกียรติ โอภาสวงการ ประธานกรรมการบริหาร ASP – บริษัท เอเซีย พลัส กรุ๊ป โฮลดิ้งส์ จำกัด (มหาชน) เปิดเผยว่า เหตุกาณณ์ระเบิดที่ราชประสงค์ช่วงหัวค่ำเมื่อวานนี้ว่า คงจะส่งผลกระทบต่อตลาดหุ้นในช่วงสั้นเหมือนกับเหตุการณ์ทุกครั้งที่ผ่านมา ซึ่งขณะนี้ทุกคนกำลังรอติดตามสาเหตุของเหตุการณ์ดังกล่าวว่ามาจากฝีมือของใคร
ทั้งนี้ กรุงเทพฯยังเป็นจุดที่นักท่องเที่ยวมาเที่ยวกันมาก ซึ่งอาจจะกระทบเศรษฐกิจแค่ช่วงสั้นจากความมั่นใจของผู้บริโภคที่ไม่กล้าออกไปจับจ่ายใช้สอย ส่วนในการท่องเที่ยวขึ้นอยู่กับแต่ละคนที่ส่วนใหญ่มีการวางแผนท่องเที่ยวกันล่วงหน้าไว้แล้วก็คงจะไม่เปลี่ยนแผนไปมาก แต่กลุ่มใหม่ที่กำลังจะตัดสินใจมาไทยก็อาจต้องคิดหนักในแง่ความปลอดภัย
ประธานกรรมการบริหาร ASP กล่าวว่า หากหุ้นปรับตัวลงก็พร้อมที่จะเข้าไปซื้อ ซึ่งก็ยอมรับว่าหุ้นที่เกี่ยวข้องอาจจะโดนผลกระทบแต่ก็แค่ชั่วคราวเท่านั้น อย่างสายการบิน เป็นต้น รวมทั้งผู้ประกอบการร้านค้าแถวราชประสงค์ก็อาจโดนผลกระทบในช่วงสั้นเหมือนกัน
               